text: 35-årig mand anholdt for vold
  13 april 2016 kl. 00.19
  En 35-årig mand er natten til onsdag blevet anholdt for vold begået mod en anden mand i Esbjerg.
  Syd- og Sønderjyllands Politi modtog kl. 23.58 en anmeldelse om, at en person var blevet udsat for vold på Mållesvinget i Esbjerg.
  Efter en hurtig udrykning kunne politiet anholde en 35-årig mand, der fortsat var på adressen.
  - Der er tale om en 35-årig lokal mand, som havde været på besøg hos den forurettede. Der opstår så noget tumult, og den forurettede bliver tildelt nogle slag, siger Erik Lindholdt, vagtchef ved Syd- og Sønderjyllands Politi.
  Den forurettede, der er en jævnaldrende mand, søgte tilflugt hos naboen, hvorfra han foretog anmeldelsen til politiet.
  Den 35-årige sidder nu i arresten i Esbjerg og kan se frem til at blive fremstillet i grundlovsforhør onsdag.
  